# אגד

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

  ערך זה עוסק בקואופרטיב אגד; לערך העוסק בפירושים אחרים למילה אגד, ראו אגד (פירושונים).

"אגד" היא אגודה שיתופית - קואופרטיב - המפעילה תחבורה ציבורית בישראל, בייחוד אוטובוסים. אגד היא מפעילת התחבורה הציבורית הגדולה בארץ, המספקת כ-60% מכלל שירותי התחבורה הציבורית במדינה והשנייה בגודלה בעולם.

בחברה מועסקים כ-6,300 איש בסך הכל, מתוכם כ- 2,500 חברים, המפעילים כ-3,330 אוטובוסים ביותר מ-1,308 קווי שירות ועוד כ-4,000 חלופות ברחבי הארץ. אגד מבצע מדי יום כ-50,000 נסיעות, בהן נוסעים כמיליון נוסעים, לאורך 810,500 ק"מ (2006).

## [עריכה] היסטוריה

אוטובוס של חברת אגד בעפולה.
כרטיס לנסיעה בקו אגד בין חיפה ועפולה (החותמת על הכרטיס מציינת "יגור") משנת 1945
כרטיס נסיעה בחברת "שחר" מסוף שנות ה-40
אוטובוסים של חברת אגד.

לאחר מלחמת העולם הראשונה רכשו מספר צעירים יהודים מבני היישוב היהודי בארץ ישראל משאיות מעודפי הצבא הבריטי. בארגזי המשאיות התקינו ספסלי ישיבה, שהסבו אותן לאוטובוסים מאולתרים להסעת נוסעים בתשלום. הדרכים באותה תקופה היו משובשות, והנסיעה הייתה מסוכנת בשל ריבוי כנופיות ערביות שהתנכלו לנוסעים בדרכים. חלוצי האוטובוסים החליטו להתאגד לשיתוף פעולה שיסייע להם להתמודד במאורגן עם הקשיים. בתחילה התאגדו מפעילי האוטובוסים בקבוצות קטנות, אשר בהמשך התאגדו לקבוצות גדולות.

"אגד" נוסדה כקואופרטיב (חברה השייכת לחבריה) ב־1933 כתוצאת מיזוג של ארבע חברות תחבורה ציבורית קטנות יותר (המהיר, הגה, קדימה, והתאחדות הנהגים). את השם "אגד" הציע המשורר הלאומי חיים נחמן ביאליק. בעקבות האיחוד של אגד התאחדו גם המעביר ואיחוד רגב לייסוד קואופרטיב דן. באותה תקופה מנה אגד כ-950 חברים, אשר הפעילו 338 אוטובוסים בקווים קבועים בין ירושלים, תל אביב וחיפה.

נהגי אגד המשיכו בעבודתם הסדירה בתקופת מאורעות 1939-1936, על אף קשיי ההתמודדות עם מארבי הערבים וסכנת החיים שנסיעה בין-עירונית הייתה כרוכה בה. בתקופת מלחמת העצמאות שולבו נהגי אגד בשיירות שהעבירו אספקה ותגבורת לירושלים הנצורה דרך שער הגיא.

מיד לאחר קום המדינה הציע שר התחבורה הראשון דוד רמז לאחד את כל מפעילי התחבורה הציבורית בארץ לקואופרטיב אחד. פרט לאג"ד פעלו בארץ עוד מספר קואופרטיבים. הגדולים ביניהם היו קואופרטיב "דרום יהודה", שנוסד בשנת 1931, ושח"ר (שירותי חיפה רבתי), תאגיד שנוצר בדצמבר 1947 מאיחוד של קואופרטיב "חבר" וקואופרטיב "משמר המפרץ" שפעלו באזור חיפה.

לאחר דיונים רבים וישיבות סוערות של הממשלה הוחלט ב־1 בנובמבר 1951 לאחד את הקואופרטיבים "אגד", "שחר", ו"דרום יהודה" תחת השם אש"ד (ראשי תיבות של שלושת הקואופרטיבים שאוחדו), אולם מספר חודשים לאחר האיחוד החליטה ההנהלה של אש"ד לשוב לשם המקורי אותו הציע ביאליק, הלא הוא אגד.

במהלך שנות ה-90, במהלך צעדי הפרטה של התחבורה הציבורית שדחף ראש הממשלה בנימין נתניהו ירדה חברת אגד מגדולתה בעקבות הוצאת חלק ניכר מקוי התחבורה הציבורית בישראל למכרזים בהם זכו חברות שונות. עקב צמצום זה בפעילות החברה, נאלצה אגד לפטר נהגים ועובדים שונים ולצמצם הוצאות בדרכים שונות. כדי לפצות על בעייתיות המעבר למצב החדש, משתדלת חברת אגד להגדיל את נתח השוק שלה בהסעות הפרטיות, וכן בתחומים בהם יש לה ניסיון ומוניטין רב, כגון: שירותי מוסך לאוטובוסים, הפעלת תחנות מרכזיות, הוראת נהיגה באוטובוסים ועוד. כך משמשת אגד קבלן משנה של חלק מחברות האוטובוסים האחרות המתחרות בה במכרזים ובהסעות פרטיות.

## [עריכה] חברות בת

ל"אגד" ארבע חברות בת:

- אגד תשתית - מתחרה במכרזים על קווי שירות שמפרסמת הממשלה תחת המותג "אגד פלוס" ומפעילה כיום את קווי העיר החרדית אלעד וכן במקביל לחברת "מטרופולין" את הקווים הישירים בין תל אביב ובאר שבע. החברה זכתה גם במכרזים להפעלת אשכול קווי אשקלון והנגב הצפוני וקווי העיר מודיעין אשר אותם תחל החברה להפעיל במחצית השנייה של שנת 2005. כן מעניקה החברה שירותים ייחודיים באוטובוסים זעירים (טרנזיטים) ומפעילה מוניות מיוחדות במרכזית חוף הכרמל בחיפה, בקריית נמל התעופה בן גוריון ובירושלים.
- אגד תיור ונופש - עוסקת בכל מגוון נושאי התיירות, כולל היסעים, אירוח והדרכה.
- דרך אגד - מספקת שירותי תעופה ונופש בארץ ובעולם למוסדות וליחידים.
- אגד אחזקות - עוסקת באיתור ופיתוח מקורות תעסוקה נוספים לקווי השירות ובין השאר היא שותפה בקבוצה שזכתה במכרז הרכבת התחתית בירושלים ובקבוצה המתמודדת במכרז הרכבת הקלה בתל אביב רבתי.

## [עריכה] טענות כלפי חברת "אגד"

החל משנות ה-80 מועלות כלפי התנהלות החברה טענות רבות. הטענות נוגעות בעיקר לאיכות השרות ולעלויות התפעול הגבוהות יחסית. היוצאים כנגד החברה טוענים כי העובדה שהחברה זוכה למונופול במרבית חלקי הארץ, ולסבסוד נדיב מקופת המדינה הנכנס היישר לקופת החברה, גורמת לה להתנהל באופן לא יעיל. נהגים שהם חברי הקואופרטיב ובעלי מניות בו נהנים מתנאי שכר ותנאים נלווים שהם גבוהים בהרבה מהנהוג בענף זה, וכאשר תנאים אלה נמצאים תחת איום הממשלה - הם מאיימים בשביתות.

## [עריכה] קווים מיוחדים

### [עריכה] קווי מהדרין

  ערך מורחב – קו מהדרין

אגד מפעילה קווי מיוחדים תחת השם המסחרי "קו מהדרין". קווים אלו מקשרים בין מרכזי אוכלוסייה חרדית. בקוים נהוגה הפרדה מגדרית במקומות הישיבה, לעיתים אף על ידי וילון בין חלקו האחורי וחלקו הקדמי של האוטובוס. כמו כן מחוייבים הנוסעים ללבוש בגדים צנועים.

הנסיעה בקוי מהדרין זולה יותר בדרך כלל מקוים רגילים במסלול דומה, עקב היותם קוים מבוקשים ותפוסת נוסעים גבוהה בקו.

## [עריכה] קישורים חיצוניים

- האתר הרשמי של "אגד"
- היסטוריה מורחבת של "אגד"

תחבורה בישראל

כבישי ישראל: החברה הלאומית לדרכים בישראל · כביש 1 · כביש 2 · כביש 4 · חוצה ישראל · נתיבי איילון · מנהרות הכרמל אוטובוסים: אגד · דן · קווים · מטרופולין · מרגלית · נתיב אקספרס · סופרבוס · קונקס · מטרודן רכבות: רכבת ישראל · קו הרכבת המהיר לירושלים רכבות קלות ותחתיות: תל אביב - כלל הפרויקט - הקו האדום · הרכבת הקלה בירושלים · הכרמלית תעופה: רשות שדות התעופה · נתב"ג · אל על · ישראייר · ארקיע · שדות תעופה בישראל |

מקור: http://he.wikipedia.org../../../%D7%90/%D7%92/%D7%93/%D7%90%D7%92%D7%93.html

קטגוריות: חברות ישראליות | חברות אוטובוסים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Nederlands